Báron György laudációja

Kedves Kollégák, Barátaim!

Aranytollal a zakóm hajtókáján némileg kínosan érzem magam, hogy a

kiváló Szekfű Andrást köszönthetem ugyane kitüntetése alkalmából. Nem

a laudáció miatt, amit boldogan, sőt, lelkesen teszek, mert ha valaki, ő

erre az elismerésre sokszorosan érdemes. Hanem, hogy ő még ezt nem

kapta meg. Megpróbálom e köszöntéssel némileg jóvátenni ezt a

nyilvánvaló igazságtalanságot. Merthogy az én nemzedékem, mozibolond

ifjú egyetemisták a hetvenes években Szekfű Andráson nőtt fel. Nem

csak rajta, persze, de ő is tagja volt az általunk látogatott Egyetemi

Szinpadnak, parádés társaságban, ma már vezető színészek, rendezők,

filmesek aranycsapatában. Mi tőlük tanultunk, s ugyanakkor irigyeltük is

Andrást, hogy színjátszik Fodorral, Jordánnal, filmet forgat Jelessel,

Kardossal, filmklubokat tart Bíró Yvette-tel, és a két Balázzsal, Szabóval,

Förgeteggel. Sőt, mi több, Jancsóhoz is bejáratos, jelen lehet a

forgatásain, szerepel a filmjében, interjút készít vele, s róla írja első

fontos könyvét. Alkotó, kritikus, film- és médiatudós egyszerre, a

Tömegkommunikációs Kutatóközpont, a téká munkatársaként

vizsgálatokat folytat, felméréseket készít, s az akkori szellemi

tekintélyekkel, Józsa Péterrel, Hankiss-sal, Horányi Özsébbel ő hozza el az

országba az új eszméket, a filmszemiotikát, mert persze nyelveket is jól

beszél, amit később külföldi egyetemek tanáraként kamatoztat.

Szerettünk volna akkor mi is Szekfűvé lenni. Elvégre azidőtájt nem

luxusautókkal lehetett a lányokat elcsábítani, hanem azzal, ha tudtunk

két jegyet szerezni az Egyetemin a Jancsó-premierre, amin a mester is

megjelent, s amire a Pesti Barnabás utcán végig állt a sor.

Bő fél évszázad is lepergett azóta, sokan hiányoznak már, egyesek

ragyogó pályát futottak be, mások nem, s Szekfű Andris semmit nem

változott, maga az állandóság, ugyanolyan lelkes filmszakember és

termékeny író, amilyen volt, amikor megismertem. Most éppen

életműve egy fontos fejezetét, válogatott interjúit publikálja

folyamatosan folyóiratokban és kötetekben. Tanítani lehet ezeket a

beszélgetéseket, amelyekből kibontakozik nem csak az elmúlt ötven év

filmtörténete, hanem szellemi áramlatainak és kultúrpolitikájának a

hullámzásai is. Tanítani főleg azért szükséges, hogy mindenki lássa,

milyen az, ha a kérdező egyenrangú beszélgetőtárs, mert legalább

annyira ért ahhoz, amiről beszélgetnek, mint a riportalanya. Nem divat ez

manapság.

Abban a szerencsében van részünk, hogy András ma is korát

meghazudtoló lelkesedéssel és energiával vesz részt a Film- és

Tévékritikus Szakosztály vitáin, megszólalásai mindig megalapozottak,

higgadtak, parádésan érvel olyan ízlésbeli kérdésekben is, amelyekben

nem könnyű megmaradni a racionalitás talaján. Nehéz elképzelni nála

jobb, felkészültebb vitapartnert. Önző módon azt kívánom neki és

magamnak, hogy még nagyon sokáig vitatkozhassunk filmekről,

médiáról, írásól, ízlésről, politikáról - és életről, amelyhez szintén nagyon

ért, ezért tudta bő ötven év elteltével is megőrizni friss, mindig kíváncsi

szellemét.